**Palmia Oy** on sijoitusyhtiö Mutaresin omistama palveluyhtiö. Yhtiö tuottaa ruoka- ja ravintola-, kiinteistö-, siivous- ja turvallisuuspalveluja yksityisille yrityksille ja julkisille toimijoille sekä yhteisöille Etelä-Suomessa 15 paikkakunnalla.

Palmia toimii tuhansissa erilaisissa palvelukohteissa, muun muassa toimistotiloissa, lounasravintoloissa, yleisötapahtumissa, liikennevälineissä, oppilaitoksissa, päiväkodeissa, sairaaloissa ja palvelutaloissa. 

Pääkonttori on Helsingissä. Palvelu on tuotettu Suomessa ja työllistää Suomessa. Palvelut on sertifioitu niin ISO 9001 -laatustandardin kuin ISO 14001 -ympäristöstandardin mukaisesti. 

Vuoden 2022 alussa Palmia fuusioitui elokuussa 2021 ostamansa Järvenpään Ateria- ja siivouspalvelut Jatsi Oy:n kanssa. Jatsi Oy:n entiset omistajat Järvenpään kaupunki ja Keusote päätyivät myymään yhtiön hankintamenettelyllä vuoden 2020 lopussa tehdyn Järvenpään kaupunginhallituksen päätöksen mukaisesti. Palmia voitti tarjouskilpailun, jonka yhteydessä Jatsi Oy:n osakkeet myytiin. Yhdessä Jatsi Oy:n kanssa Palmia vahvistaa kasvua sekä kunta- ja sote-alan osaamista Etelä-Suomen alueella.

Vuoden 2019 alussa Palmia fuusioitui  lokakuussa 2018 ostamiensa  Kanta-Hämeessä toimivan Tekme Oy:n ja Linnan Ateriapalvelut Oy:n kanssa. Tekme Oy fuusioitiin Palmiaan ja Linnan Ateriapalvelut Oy jatkaa tytäryhtiönä Palmia Palvelut Oy -nimellä. Yhtiö aikoo kasvattaa Etelä-Suomessa erityisesti julkiselle sektorille tarjottavia palveluja.

Tekme Oy:n ja Linnan Ateriapalvelut Oy:n omistivat aiemmin Hämeenlinnan kaupunki ja Kanta-Hämeen sairaanhoitopiiri sekä Riihimäen seudun terveyskeskuksen kuntayhtymä. Hämeenlinnan kaupunginvaltuusto hyväksyi yhtiöiden myynnin Palmialle 16.4.2018 kokouksessaan.  Yhtiöiden myynti oli osa Hämeenlinnan kaupungin konsernirakenneuudistusta. Uudistuksen tarkoituksena oli vähentää kaupungin omistamien yhtiöiden määrää merkittävästi yhdistämällä, lakkauttamalla ja myymällä toimintaa.

Palmia Oy aloitti vuoden 2019 alussa Riihimäen kaupungin ruokapalveluiden tuottamisen.   Palmia Oy suunnitteli myös tuotantotilojen investointia Riihimäelle.

Palmia aloitti toimintansa liikelaitoksena vuonna 2003, kun Helsinki Catering, kiinteistöviraston kiinteistöpalvelukeskus sekä opetusviraston palvelukeskus yhdistyivät.

Vuonna 2014 Helsingin kaupunginhallitus päätti yhtiöittää osan Palmia-liikelaitoksen palveluista - kiinteistö-, siivous-, turva- ja ravintolapalvelut - äänin 15-4. Lopullisen päätöksen asiasta teki kaupunginvaltuusto 29.9.2014, joka pysyi yhtiöittämisen kannalla äänin 43-41. Samalla päätettiin yhtiön inhouse-aseman purkamisesta kilpailuttamalla koko yhtiöittämishetkellä voimassa oleva palvelusopimuskanta. Palmia Oy aloitti yhtiömuotoisena 1.1.2015 tuottaen kiinteistö-, siivous-, turva- ja ravintolapalveluja. Liikelaitoseksi jäänyt osa jatkoi Helsingin kaupungin koulu-, päiväkoti- ja hoivaruokapalvelujen sekä puhelin- ja hyvinvointipalvelujen tuottamista nimellä Palvelukeskus Helsinki. 

Kuntien omistamia, inhouse-asemassa olevia, osakeyhtiöitä kohtaan on esitetty kritiikkiä markkinoiden vääristämisestä. Elinkeinoelämän keskusliiton (EK) pk-yrityksille suunnatussa kyselyssä vastaajista liki 40 prosenttia ilmoitti, että kilpailu toimii huonosti tai ei lainkaan.

Myös poliittisesti nimitykset kuntayhtiöiden hallituksiin ovat saaneet kritiikkiä. Palmia Oy:n hallitus oli kaupungin omistuksen aikana pääosin poliittisesti valittu.

Markkinaehtoisesti toimivan Palmia Oy:n inhouse-asema purkautui yhtiöittämisen yhteydessä vuonna 2014 tehdyn päätöksen mukaisesti  ja yhtiö toteuttaa toiminnallaan Helsingin kaupungin omistajaohjausstrategiaa. Helsingin kaupungin mukaan omistajuudella ja määräysvallalla tulee saavuttaa taloudellista tai toiminnallista hyötyä pitkällä aikavälillä.  Helsingin kaupungin tytäryhtiöiden omistajaohjauksesta vastaa Helsingin kaupunginhallituksen konsernijaosto.

24.1.2022 Helsingin kaupungin konsernijaosto päätti aloittaa selvityksen Palmia Oy:n omistuksesta luopumisesta. Kaupungin konserniohjeen mukaisesti kaupungin omistajuudella on oltava kaupungin strategiaan perustuva tarkoitus ja tavoite. Palmian osalta näin ei ollut Palmian toimiessa kaupungin palveluntuottajana kilpailutusten perusteella. Selvityksen edettyä Helsingin kaupunki käynnisti myyntivaiheen 11.5.2022.  Myyminen koski koko Palmiaa ja sen liiketoimintoja tai osaa liiketoiminnoista. Selvityksen tultua päätökseen, kaupunginhallitus päätti 12.12.2022 kokouksessaan, että Helsinki myy Palmian kokonaisuudessaan pääomasijoittaja Mutares SE & Co. KGaA:lle. Uuden omistajan Mutaresin sijoituskohteisiin kuuluu pääsääntöisesti teollisuuden sekä logistiikka- ja palvelualojen yhtiöitä eri puolilta Eurooppaa. Palmian ostaminen on osa yhtiön omistajuuksien laajentamista palvelusektorilla sekä läsnäolon vahvistamista Suomessa ja Pohjoismaissa. Kilpailu- ja kuluttajavirasto antoi päätöksen yrityskaupan hyväksymisestä 19.1.2023. Osakekauppa toteutui 7.2.2023 ja omistajuus siirtyi Mutaresille.  Palmian omistajuuden vaihtuminen ei vaikuta asiakkaiden ja yhtiön välisiin voimassa oleviin sopimuksiin. Myös työntekijät jatkavat vanhoina työntekijöinä.

Lähteet
-------

1. 1 2  Yritys | Palmia | Palmia *www.palmia.fi*.  6.2.2023. Viitattu 22.2.2019.
2. ↑  Jatsi fuusioidaan Palmiaan | Palmia *www.palmia.fi*. Viitattu 17.1.2022.
3. ↑  Järvenpään kaupunki ja Keusote myyvät Jatsi Oy:n osakkeet hankintamenettelyllä | Järvenpää *www.jarvenpaa.fi*. Viitattu 17.1.2022.
4. ↑  Palmiasta ateria- ja siivouspalveluyhtiö Jatsin omistaja | Palmia *www.palmia.fi*. Viitattu 17.1.2022.
5. ↑  Laura Myllykoski: Tekme fuusioitui Palmiaan – Yhtiö tuo Hämeenlinnaan Kouluruoka-sovelluksen ja kemikaalittoman siivouksen *Hämeen Sanomat*. Viitattu 22.2.2019.
6. ↑  Palmia Oy laajentaa toimintaansa Etelä-Suomessa yritysostolla | Palmia *www.palmia.fi*. Viitattu 22.2.2019.
7. ↑  Palmia näkyy hämeenlinnalaisten arjessa | Palmia *www.palmia.fi*. Viitattu 22.2.2019.
8. ↑  Tweb-julkaisu *hameenlinna.tweb.fi*. Viitattu 22.2.2019.
9. ↑  Arno Juutilainen: Hämeenlinna on saanut myytyä, lakkautettua ja yhdistettyä yhtiöitään *Hämeen Sanomat*. Viitattu 22.2.2019.
10. ↑  Anu Kankaansydän: Riihimäen ruokahuolto kiinnostaa Fazeria ja Palmiaa *Hämeen Sanomat*. Viitattu 22.2.2019.
11. ↑  Riihimäen kaupungin ruokapalvelut Palmialle​​ - Riihimäen kaupunki *Riihimäen kaupunki*.  25.6.2018.  Arkistoitu 26.8.2018. Viitattu 26.8.2018.
12. ↑  pia.herme@media.fi: Palmian Nina Rokkila: uusi tuotantotila voisi nousta Riihimäelle – hyviä tontteja ja työvoimaa tarjolla hyvin *Aamuposti*. Viitattu 26.8.2018.
13. ↑  Katso kuinka valtuutettusi äänesti Palmian yhtiöittämisestä *HS Nyt*.  9.10.2014. Viitattu 27.10.2017.
14. 1 2
15. ↑  Kokoomuksen valtuustoryhmältä aloite Helsingin kaupungin palvelukeskus -liikelaitoksen yhtiöittämiseksi *Helsingin Kokoomus*.  9.12.2015. Viitattu 27.10.2017.
16. ↑   *www.kauppalehti.fi*. Viitattu 26.8.2018.
17. ↑  EK - kilpailuselvitys *ek.fi*.
18. ↑  Poliittisista nimityksistä kuntayhtiöiden hallituksiin on syytä luopua - Kauppakamari *Kauppakamari*.  2.5.2017. Viitattu 26.8.2018.
19. ↑  Palmia Oy taloustiedot *www.asiakastieto.fi*. Viitattu 26.8.2018.
20. ↑  Henni Jääskeläinen: Kiistelty Palmia laajenee taas - Helsingin kaupungin omistamalla yhtiöllä toimintaa jo useissa muissa kunnissa *Talouselämä*. Viitattu 22.2.2019.
21. ↑  Helsinki suunnittelee Palmian omistuksesta luopumista | Helsingin kaupunki *www.hel.fi*.  10.10.2022. Viitattu 30.1.2023.
22. ↑  Helsingin kaupunki ilmoittaa Palmia Oy:n ja/tai sen liiketoimintojen myyntivaiheen käynnistymisestä | Helsingin kaupunki *www.hel.fi*.  10.10.2022. Viitattu 30.1.2023.
23. ↑  Palmian omistaja vaihtuu | Helsingin kaupunki *www.hel.fi*.  14.12.2022. Viitattu 30.1.2023.
24. ↑  Mutares Holding-58 GmbH / Palmia Oy *Kilpailu- ja kuluttajavirasto*.  19.1.2023. Viitattu 30.1.2023.
25. ↑  Palmia Oy:n omistajuus siirtynyt Mutaresille | Palmia *www.palmia.fi*. Viitattu 9.2.2023.

Aiheesta muualla
----------------

* Palmian kotisivut
*